Document ID: 31999R1110

ΚΑΝΟΝΙΣΜΟΣ (ΕΚ) αριθ. 1110/1999 ΤΟΥ ΣΥΜΒΟΥΛΙΟΥ
της 10ης Μαΐου 1999
περί δασμολογικής ατελείας για ορισμένα φαρμακευτικά ενεργά συστατικά που φέρουν διεθνή μη κατοχυρωμένη ονομασία (ΙΝΝ) από τον Παγκόσμιο Οργανισμό Υγείας και ορισμένα προϊόντα που χρησιμοποιούνται για την παραγωγή τελικών φαρμακευτικών προϊόντων
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
(1) ότι, κατά τη διάρκεια των διαπραγματεύσεων του Γύρου της Ουρουγουάης, η Κοινότητα και ορισμένες χώρες συζήτησαν το θέμα της δασμολογικής ατελείας των φαρμακευτικών προϊόντων·
(2) ότι οι συμμετέχοντες στις εν λόγω συζητήσεις κατέληξαν στο συμπέρασμα ότι πέραν των προϊόντων που εμπίπτουν στο κεφάλαιο 30 του εναρμονισμένου συστήματος (ΕΣ) και στις κλάσεις του ΕΣ 2936, 2937, 2939 και 2941, η δασμολογική ατέλεια πρέπει να δοθεί και σε καθορισμένα φαρμακευτικά ενεργά συστατικά που φέρουν διεθνή κατοχυρωμένη ονομασία (ΙΝΝ) από τον Παγκόσμιο Οργανισμό Υγείας, και σε συγκεκριμένα άλατα, εστέρες και τις ένυδρες ενώσεις αυτών των προϊόντων, καθώς και σε καθορισμένα προϊόντα που χρησιμοποιούνται για την παρασκευή και παραγωγή φαρμακευτικών τελικών προϊόντων·
(3) ότι τα αποτελέσματα των συζητήσεων, όπως αναφέρονται στα πρακτικά των συζητήσεων, ενσωματώθηκαν στις προτάσεις δασμών των συμμετεχόντων που επισυνάπτονται στο πρωτόκολλο του Μαρακές της Γενικής Συμφωνίας Δασμών και Εμπορίου 1994·
(4) ότι κατέληξαν επίσης στο συμπέρασμα ότι οι εκπρόσωποι των μελών του Παγκοσμίου Οργανισμού Εμπορίου (ΠΟΕ) που συμμετέχουν στα πρακτικά των συζητήσεων θα πρέπει κανονικά να συναντώνται υπό την αιγίδα του συμβουλίου εμπορευματικών συναλλαγών του ΠΟΕ τουλάχιστον μία φορά ανά τρία έτη, προκειμένου να επανεξετάσουν την κάλυψη των προϊόντων με σκοπό να περιλάβουν στη δασμολογική ατέλεια, συναινετικώς, και άλλα φαρμακευτικά προϊόντα·
(5) ότι η δεύτερη επανεξέταση οδήγησε στο συμπέρασμα ότι και άλλα ΙΝΝ και προϊόντα που χρησιμοποιούνται για την παραγωγή και την κατασκευή τελικών φαρμακευτικών προϊόντων θα πρέπει να τύχουν ατελούς μεταχείρισης, και ότι ο κατάλογος των καθορισμένων προθεμάτων και καταλήξεων για άλατα και εστέρες των ΙΝΝ θα πρέπει να επεκταθεί,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Από την 1η Ιουλίου 1999 η Κοινότητα χορηγεί δασμολογική ατέλεια στα ΙΝΝ που απαριθμούνται στο παράρτημα Ι, καθώς και στα άλατα, τους εστέρες και τις ένυδρες ενώσεις αυτών των προϊόντων.
Άρθρο 2
Από την 1η Ιουλίου 1999, η Κοινότητα χορηγεί δασμολογική ατέλεια στα προϊόντα που χρησιμοποιούνται στην παρασκευή και παραγωγή των τελικών φαρμακευτικών προϊόντων που απαριθμούνται στο παράρτημα ΙΙ.
Άρθρο 3
Από την 1η Ιουλίου 1999, τα καθορισμένα προθέματα και καταλήξεις των ΙΝΝ που είναι επιλέξιμα για δασμολογική ατέλεια θα περιλαμβάνουν και τα απαριθμούμενα στο παράρτημα ΙΙΙ.
Άρθρο 4
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Μαΐου 1999.

Labels: 13
0
3